‘SCC’บุกอินโดฯ ผุดรง.อิฐมวลเบา
“ปูนซิเมนต์ไทย” ทุ่ม 1,250 ล้านบาท สร้างโรงงานอิฐมวลเบาอินโดนีเซีย เก็บเกี่ยวรายได้ต้นปี 2557 ไฟไหม้ BSTE กระทบมากขึ้น
24 พ.ค. 2555

“ปูนซิเมนต์ไทย” ทุ่ม 1,250 ล้านบาท สร้างโรงงานอิฐมวลเบาอินโดนีเซีย เก็บเกี่ยวรายได้ต้นปี 2557 ไฟไหม้ BSTE กระทบมากขึ้น 
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า คณะกรรมการบริษัทมีมติอนุมัติก่อสร้างโรงงานผลิตอิฐมวลเบาที่ประเทศอินโดนีเซีย โครงการมีมูลค่ารวม 1,250 ล้านบาท 
ทั้งนี้ โรงงานแห่งใหม่จะตั้งอยู่ที่เมือง Karawang ชวาตะวันตก ห่างจากกรุงจาการ์ตา 60 กิโลเมตร โดยจะมีกำลังการผลิตรวม 6 ล้านตารางเมตรต่อปี คาดว่าดำเนินการผลิตเชิงพาณิชย์ได้ต้นปี 2557
“จากการศึกษาความต้องการอิฐมวลเบาในอินโดนีเซีย พบว่าเติบโตสูงถึง 20% ต่อปี และมีแนวโน้มที่ดีต่อเนื่องในช่วง 5 ปีข้างหน้า ซึ่งเป็นผลจากการเติบโตของภาคก่อสร้าง และการใช้อิฐมวลเบาทดแทนอิฐมอญมากขึ้น” นายกานต์ เปิดเผย
ปี 2555 SCC มีการขยายการลงทุนในภูมิภาคต่อเนื่อง นอกจากประเทศอินโดนีเซีย ก็ยังมีการลงทุนในฟิลิปปินส์ เวียดนาม รวมถึงประเทศไทย 
สำหรับผลกระทบจากเหตุเพลิงไหม้โรงงานบริษัท บีเอสที อิลาสโตเมอร์ส (BSTE) จากเดิมคาดว่าจะเสียส่วนแบ่งกำไรจากเงินลงทุน 300-350 ล้านบาทต่อไตรมาส แต่จากการประเมินล่าสุดพบว่าบริษัทจะได้รับผลกระทบมากขึ้น ประกอบด้วยส่วนเพิ่มอีก 500 ล้านบาทต่อไตรมาส จากระบบซัพพลายเชนที่จะลดลง และส่วนเพิ่มอีก 150 ล้านบาทต่อไตรมาส จากค่าใช้จ่ายที่เป็นต้นทุนคงที่และค่าเสื่อมราคา 
ทั้งนี้ ผลกระทบดังกล่าวไม่รวมการตั้งสำรองด้อยค่าสินทรัพย์และการชดเชยจากการประกันภัย ซึ่งอยู่ระหว่างการเจรจาของ BSTE กับบริษัทประกันภัย